open-index/open-wikipedia-markdown huggingface dataset:
Serbijos perperas

: *Apie kitus perperus skaityti [[Perperas (reikšmės)]].*

**Serbijos perperas** – Serbijos karalystės moneta karaliaus Dušano valdymo laikais, kitas jos pavadinimas – dinaras. Pavadinimas kilęs iš Bizantijos monetos hyperpyrono.

Dušano Serbijos auksinis dinaras buvo didelės vertės – Serbijoje metinis mokestis nuo ūkio buvo vienas dinaras.

## Nuorodos
Perperas (reikšmės)

Žodis ***perperas*** gali reikšti:

* perperas – kitas Bizantijos monetos hyperpyrono pavadinimas.
* perperas – viduramžių Serbijos karalystės moneta
* perperas – Juodkalnijos kunigaikštystės, vėliau – Juodkalnijos karalystės piniginis vienetas XX a. pradžioje.
* perperas – Ragūzos respublikos piniginis vienetas.
Dukatonas

**Dukatonas** () – britų kronos dydžio XVII–XVIII a. sidabro moneta.

Pirmosios dukatono tipo monetos buvo skudai, vadinti *ducatone da soldi cento* ('šimto soldų dukatonas'), kuriuos 1551 m. kaldino Šventosios Romos imperijos Imperatorius Karolis V. XVII a. pirmą dešimtmetį gausiose tuometinės Italijos valstybėse daug kas kaldino dukatonus, jie paplito Ispanijai pavaldžiose žemėse, jų tarpe – Burgundijoje ir Nyderlanduose. 1618 m. dukatonus kaldino Brabante ir Turnėje. Šis dukatonas svėrė 32,48 g, sidabro praba 944, ant monetos pavaizduoti erchercogas Albertas VII ir valdančioji karalienė Izabela Klara Eugenija.

## Sidabrinis raitelis
1659 m. Nyderlandų valstybės ėmė kaldinti dukatonus „sidabrinis raitelis“, ant kurių buvo pavaizduotas raitas riteris. Šios monetos buvo kaldintos iš 941 prabos sidabro, svėrė 32,779 g. Ant jų reverse buvo pavaizduotas karūnuotas Nyderlandų herbas. Skydas po riteriu rodė, kurioje provincijoje kaldinta moneta. Raitelio dukatonus kaldino iki 1798 m. 1726–1751 m. ant dukatonų buvo vaizduojama Olandų Rytų Indijos bendrovės monograma.

Olandų dukatonai buvo naudojami kaip prekybinės monetos, jų žinomumas padėjo joms konkuruoti su kitomis pasauliui gerai žinomomis prekybinėmis monetomis – Ispanijos doleriais.

Šis dukatonas buvo lygus 60 stuiverių.

## Panašios monetos
Panašios sidabro monetos:
* olandų rijksdalderis (*rijksdaalder*)
* Ispanijos doleris
* taleris
* 3 guldenų moneta (šiek tiek lengvesnė (31,82 g), iš 920 prabos sidabro, kaldinta 1680–1832 m.).
Juodkalnijos perperas

:*Apie kitus perperus skaityti [[Perperas (reikšmės)]].*

**Perperas** (, dgs. *перпери*) – Juodkalnijos piniginis vienetas 1906-1918 m. Pavadintas pagal ankstesnį Serbijos perperą, buvusį Serbijos karalystės piniginį vienetą. Juodkalnijos kunigaikštystė, vėliau - Juodkalnijos karalystė laikė save jos įpėdine.

Juodkalnijos perperą sudarė 100 parų (, dgs. *пара*). Jis buvo lygus Prancūzijos frankui, nes Juodkalnija priklausė Lotynų valiutinei sąjungai. Juodkalnijai tapus Jugoslavijos karalystės dalimi perperą pakeitė Jugoslavijos dinaras.

XX a. pabaigoje Juodkalnija ketino vėl imti naudoti perperą, tačiau šis projektas nebuvo įgyvendintas.

## Monetos
1906 m. buvo kaldinamos 1, 2, 10 ir 20 parų monetos. 1 ir 2 parų monetos buvo bronzinės, 10 ir 20 parų - nikelinės. 1909 m. ėmė kaldinti sidabrines 1 ir 5 perperų monetas, o 1910 m. - dar ir 2 perperų monetas. 1910 m. ėmė kaldinti 10 ir 20 perperų auksines monetas, taip pat nukaldino labai nedaug 100 perperų monetų.

## Banknotai
1912 ir 1914 m. išleido 1, 2, 5, 10, 50 ir 100 perperų banknotus. 1917 m. okupacinė Austrijos kariuomenė išleido konvertuojamus čekius, kurių nominalai buvo nurodyti perperais. Okupacijos metu apyvartoje buvo ir ankstesni Juodkalnijos perperai.


File:100 perpers.jpg|Auksinė 100 perperų moneta (1910 m.)
File:5 Perper Montenegro.jpg|Sidabrinė 5 perperų moneta (1912 m.)


## Nuorodos
Michael O'Leary

**Michael O’Leary** (g. 1961 m. kovo 20 d.) – verslininkas iš Airijos, vienas turtingiausių šalies žmonių.

## Biografija
Michael O’Leary gimė 1961 m. kovo 20 d. Malingaro mieste Airijoje. Baigęs vidurinę mokyklą 1973 m. jis įstojo į Dublino universitetą, kurį baigė 1983 m.

O’Leary pradėjo dirbti mokesčių sistemoje, o 1985 m. pradėjo dirbti Airijos verslininkui Tony Ryan. Apie 1987 m. jie abu įkūrė „Ryanair“ skrydžių kompaniją. Nuo 1994 m. sausio mėnesio jai pradėjo vadovauti Michael O’Leary. Kompanija vadina save mažų sąnaudų oro linijų bendrove ir siūlo vienas mažiausių skrydžių kainų Europoje.
Talcott Parsons

**Talkotas Parsonsas** (; 1902 m. gruodžio 13 d. – 1979 m. gegužės 8 d.) – amerikiečių sociologas, laikotarpyje nuo 1927 iki 1973 metų dirbęs Harvardo universitete.

Parsonsas sukūrė bendrąją visuomenės tyrimo teoriją, pavadintą veiksmo teorija, kuri yra paremta metodologiniais voliuntarizmo ir epistemologiniais analitinio realizmo principais. Teorija bandė sukurti pusiausvyrą tarp dviejų pagrindinių metodologinių tradicijų: utilitaristinės-pozityvistinės ir hermeneutinės-idealistinės tradicijų. Parsonso voliuntarizmas buvo trečioji alternatyva, įsiterpusi tarp kitų dviejų. Be visuomenės teorijos, Parsonsas sukūrė ir socialinės evoliucijos teoriją ir konkrečią pasaulio istorijos varomųjų jėgų interpretaciją.

Parsonsas analizavo Emilio Diurkheimo ir Vilfredo Pareto darbus ir įvertino jų darbus remdamasis valiuntaristinio veiksmo paradigma. Parsonsas taip yra daugiausiai prisidėjęs prie Makso Vėberio pristatymo ir interpretavimo Amerikos auditorijoms.
Felipe Caicedo

**Felipė Salvadoras Kaisedas Korosas** (*Felipe Salvador Caicedo Corozo*; g. 1988 m. rugsėjo 5 d.) – Ekvadoro futbolininkas, puolėjas.

## Karjera
Priešingai nei daugelis Ekvadoro futbolininkų, Kaisedas visą savo karjerą praleido Europos klubuose. 

Žaisti pradėjo „Basel“ klube, kaip perspektyvus žaidėjas už 7 mln. eurų parduotas „Manchester City“, tačiau buvo atsarginiu žaidėju, todėl nuomos pagrindais buvo skolinamas Ispanijos ir Portugalijos klubams.

2011 m. liepos 26 d. pasirašė ketverių metų sutartį su Rusijos Maskvos „Lokomotyvo“ klubu.

Vėlesniais metais rungtyniavo Al Jazira Club (2014 m.), RCD Espanyol (2014–2017 m.).

2017 m. persikėlė į Italiją, kur atstovavo SS Lazio, o 2021 m. perėjo į Genoa CFC, o 2022 m. nuomos pagrindais buvo perleistas Inter Milan.

2022–2023 m. sezone atstovavo Abha Club (Saudo Arabija).

## Rinktinė
2005 m. debiutavo Ekvadoro rinktinėje debiutavo dar prieš pradėdamas profesionalo karjerą.

## Dalyvavimas čempionatuose

|}

## Išnašos

## Nuorodos
* SOCCERWAY
* Transfermarkt
Pietų Sudano svaras

**Pietų Sudano svaras** – Pietų Sudano valiuta, kuri rinkoje pasirodė 2011 m. liepos 18 dieną.

2011 m. liepos 12 d. Pietų Sudano vyriausybė ir Pietų Sudano centrinio banko vadovas Elijah Malok paskelbė, kad 2011 m. liepos 18 dieną rinkoje pasirodė nauja šalies valiuta – Pietų Sudano svaras. Gyventojai galės įsigyti naujos valiutos kursu 1:1 su iki tol buvusiu Sudano svaru. Naujoji valiuta bus apyvartoje šiais nominalais – 1, 5, 10, 25, 50, 100 – ir kai kuriomis monetomis.

## Šaltiniai
Čiulėnų malūnas

Čiulėnų vandens malūnas su malūnininko namu stovi Čiulėnų kaime, Molėtų rajone šalia Molėtų-Utenos kelio Jis pastatytas ant užtvenkto upelio Graužės, kairiajame jo krante 1870 m. Iš pradžių greičiausiai jo įrenginius suko vandens ratas, XX a. 4 deš. jį pakeitė hidroturbina. Cokolinis malūno aukštas iš akmenų mūro, pirmas aukštas - apipjautų rąstų, gyvenamoji jo dalis apkalta lentomis. Įrašytas į Kultūros vertybių registrą; šiuo metu apleistas.

## Nuorodos

Detalus aprašymas Kultūros vertybių registre

## Šaltiniai

MORKŪNAS, Eligijus Juvencijus. *Vandens malūnai Rytų Lietuvoje.* Vilnius: leidykla Briedis, 36-37 p.
Rijksdalderis

**Rijksdalderis** ( 'nacionalinis taleris') – Nyderlandų moneta, pirmą kartą išleista Olandų respublikos () XVI a. antroje pusėje, Nyderlandų revoliucijos metu.

## Raida
Rijksdalderis pradėtas kaldinti 1581 m., kadangi tuo metu kursuojantys leuvendalderiai buvo nepatikimi: buvo kaldinami tik iš 750 prabos sidabro, svėrė 27,7 g. Rijkdalederio etalonu buvo paimtas Šventojoje Romos imperijoje kursuojantis reichstaleris. Šio pavyzdžiu monetos buvo kaldinamos iš 885 prabos sidabro Saksonijos reichstalerių masės (apie 29 g).

Rijksdalderis buvo apyvartoje kartu su sidabriniais guldenais (20 stuiverių), dalderiais (30 stuiverių), leuvendalderiais (36-42 stuiveriai) bei dukatonais (60 stuiverių). Jis buvo prilygintas 48 ar 50 stuiverių (nyderlandiškas šilingų ekvivalentas).

Monetos, ant kurių iki pusės pavaizduotas šarvus dėvintis Vilhelmas I Oranietis, Fryzija, Gelderlandas, Olandija, Kampenas, Overeiselis, Utrechtas, Vakarų Fryzija, Zelandija ir Zvolė tokius rijksdalderius kaldino iki XVII a. pabaigos. Kadangi ir rijkdalederio sidabro kokybė prastėjo, 1659 m., nusižiūrėjus į Ispanijos Nyderlanduose kaldintą albertusdalderį, buvo pradėtas kaldinti naujo tipo pinigas, vadinamasis **sidabro dukatas** (*zilveren dukaat*). Šio vertė buvo tapati rijksdalderio vertei (t. y. 48 stuiveriai), todėl dukatai ir toliau buvo vadinami rijksdalderiais. 

1679 m. unifikuojant Nyderlandų piniginę sistemą, sidabrinis guldenas tapo pagrindine Nyderlandų valiuta. Tačiau rijksdalderiai (sidabriniai dukatai) buvo toliau kaldinami ir prilyginti 2½ guldeno.

## Po decimalizacijos

1816 m. Nyderlandų valiuta buvo decimalizuota, ir sidabro dukatus nustota kaldinti. Tačiau tradiciškai 2½ guldeno vertė ir toliau buvo vadinama rijksdalderiu. Pradžioje tokias monetas nustojo kaldinti, kadangi buvo nutarta, jog 3 guldenų monetos yra patogesnis nominalas. Vėliau tai pripažino klaida ir nuo 1840 m. vėl ėmė kaldinti 2½ guldeno monetas, kurios neoficialiai vadintos rijksdalderiais (žargonu *riks* ir *knaak*). Jos buvo kaldinamos iki 2002 m., kai buvo įvestas euras.

Karališkoji Nyderlandų monetų kalykla iki šiol kaldina sidabrinius dukatus.


File:Dubbele koppen.jpg|1980 m. rijksdalderis
File:Randschrift rijksdaalder.jpg|Rijksdalderio gurtas su tekstu.
File:Rijksdaalders met randschrift.jpg|Rijksdalderių gurtai su tekstu.


## Panašios monetos
Analogiškus pavadinimus kaip rijksdalderis turi:
* reichstaleris (*Reichsthaler*; (Šventoji Romos imperija, Prūsija),
* riksdoleris (*rixdollar*; Ceilonas),
* riksdaleris (*riksdaler*; Švedija),
* rigsdaleris (*rigsdaler*; Danija, Norvegija, Grenlandija).

## Nuorodos
Klaišių kapinynas

**Klaišių-Truikinų kapinynas** (valstybės saugoma kultūros vertybė: unikalus kodas - 3239, senas registro kodas - A472, senas kultūros paminklų sąrašo Nr. AR959) – kapinynas šiaurinėje Skuodo rajono savivaldybės teritorijos dalyje, Klaišių kaimo pietvakariniame pakraštyje, ties riba su Truikinais (Aleksandrijos seniūnija), 2,25 km į šiaurę nuo kelio Skuodas–Mažeikiai.

## Vieta
Kapinynas įrengtas aukštumoje, kurios vakarinė dalis nukasta eksploatuojant žvyro karjerą, o šiaurinė dalis perkasta Antrojo pasaulinio karo įtvirtinimų. Teritorija pailga šiaurės rytų - pietvakarių kryptimi, 175 m ilgio, 92 m pločio. Vakarinė, šiaurinė ir pietvakarinė dalys apaugusios mišku, o likusi – dirvonuoja. Pietrytinėje dalyje stovi akmuo, kurio šoninėse plokštumose iškalti kuršių papuošalų siluetai, o priekyje – žemaitiškas ornamentuotas kryžius ir anotacinis užrašas: „-DEGSNĖ- / TRUIKINŲ / SENKAPIAI / IX-XII a. / PLOTAS 3 ha“.

Teritorijos plotas – 1,32 ha.   

## Istorija
Kapinynas yra ties Klaišių ir Truikinų kaimų žemių riba, todėl dar vadinamas Truikinų senkapiais, kapinynu. XVI–XX a. pr. čia plytėjo Degsne vadinamos bendro naudojimo Truikinų ir Klaišių kaimų ganyklos. Pirmojo pasaulinio karo metais Klaišių kaimo gyventojams pradėjus kasti iš kalvos žvyrą ir smėlį, buvo aptikta geležinių ietigalių, kirvių, pjautuvų, žalvarinių grandinėlių, segių ir kt. senienų. Vakarinė kapinyno dalis nukasta XX a. II pusėje eksploatuojant karjerą. 1985 m. iš kapinyno į privačią kolekciją pateko žalvarinė apyrankė siaurėjančiais galais.

1972 m. kapinynas paskelbtas respublikinės reikšmės archeologijos paminklu (AR959), 1997 m. įrašytas į Lietuvos Respublikos kultūros vertybių registro archeologinių vietų sąrašą, 2005 m. pripažintas valstybės saugoma kultūros vertybe.

2009 m. Aleksandrijos bendruomenės ir Virginijaus Mitkaus iniciatyva pastatytas paminklinis-anotacinis akmuo. 

### Tyrimai
1983 m. tyrinėjo Bronius Dakanis.

Kapinynas datuojamas IX–XII a. Radiniai būdingi kuršių materialinei kultūrai.  

## Šaltiniai

## Nuorodos
*Gintautas Zabiela. www.heritage.lt/archeologija
Qantas

**Qantas Airways Ltd.** – stambiausia Australijos oro linijų bendrovė. Qantas yra antra seniausia oro linijų bendrovė po KLM Royal Dutch Airlines, įkurta dar 1920 m. lapkritį. Tarptautinius skrydžius kompanija pradėjo 1935 m. Kompanijos pavadinimas „QANTAS“ yra originalaus pavadinimo „Queensland and Northern Territory Aerial Services“ akronimas.

Pagrindinis Qantas oro uostas yra Sidnėjaus oro uostas. Įmonei tenka 65 procentai vietinių keleivių, taip pat ji aptarnauja 14,9 procento visų pasiekiančių ar paliekančių Australiją keleivių.

Qantas kompanija savo flotilėje turi didžiuosius Boeing ir Airbus lėktuvus. XX a. aštuntame dešimtmetyje Qantas buvo vienintelė kompanija pasaulyje naudojusi tik Boeing 747 lėktuvus.

Qantas buvo viena Oneworld aljanso įkūrėjų, kartu su American Airlines, British Airways, Cathay Pacific ir jau nebeveikiančia Canadian Airlines.

Nuo 2013 iki 2016 m. kompanijos skrydžiai Nr. 7 ir Nr. 8 buvo ilgiausi komerciniai skrydžiai pasaulyje (13 804 km). Juos aplenkė Emirates skrydis EK 449 iš Oklando į Dubajų (14 203 km).

## Flotilė





## Galerija

Image:Qantas Airbus A330-300, SIN.jpg|Airbus A330-300
File:Qantas a380 vh-oqa takeoff heathrow arp.jpg|Airbus A380
File:Qantas VH-VXE in flight.jpg|Boeing 737-800 
File:Qantas b747-400 vh-ojp arp.jpg|Boeing 747-400
File:Qantas Boeing 747-400 Wunala Vabre.jpg|*Wunala Dreaming*
File:Qantas Boeing 737-800 Yananyi.jpg|*Yananyi Dreaming*


## Šaltiniai
Šakotuvas

**Šakotuvas** – kokio nors tinklo įtaisas, į vieną tašką jungiantis daugelį ryšio, elektros ir pan. linijų, ateinančių iš įvairių tinklo mazgų (). Tai gali būti:
* kompiuterijoje:
** šakotuvas – kelių eterneto įrenginių apjungimui į tinklo segmentą;
** šakotuvas – universaliosios USB jungties galimybių praplėtimui, per vieną prievadą pajungiant keletą kompiuterinių įrenginių;
* šakotuvas – kelių elektrinių prietaisų pajungimui prie vieno elektros šaltinio lizdo (rozetės);
* kitose technikos srityse:
** vandentiekio, laistymo žarnų ir pan. **šakotuvas**;
** susikertančių troleibusų linijų **šakotuvas**.
Oro linijų aljansas

**Oro linijų aljansas** – oficialus bendradarbiavimo tam tikrame lygyje susitarimas tarp dviejų ar daugiau oro linijų bendrovių. Šiuo metu pasaulyje yra trys svarbiausi ir didžiausi aljansai – „Star Alliance“, „SkyTeam“ ir „Oneworld“. Šie pagrindiniai aljansai aptarnauja 60,8 % visų pasaulio keleivių. Aljansai sudaro geras sąlygas keliauti keleiviams, naudojantis pasiūlytais kelionių paketais. Tiek lėktuvų apipavidalinimas, tiek aljansai yra viena iš oro linijų bendrovių įvaizdžio dalis. Aljansai sudaromi ir tarp krovinių oro linijų bendrovių, kaip antai „WOW Alliance“, „SkyTeam Cargo“ ir „ANA/UPS Alliance“.

2019 m. „Star Alliance“ aptarnavo 762 milijonus keleivių, „SkyTeam“ – 630 milijonų,, o „Oneworld“ –  535 milijonus.

## Oro linijų aljansų privalumai

### Privalumai oro linijoms
* Didesnis maršrutų tinklas,
* Išlaidų sumažinimas.

### Privalumai keleiviams
* Didesnis maršrutų pasirinkimas,
* Didesnis kelionių vienu maršrutu pasirinkimas,
* Mažesnės kainos dėl sumažintų oro linijų bendrovių išlaidų,
* Trumpesnė kelionių trukmė dėl optimizuoto oro linijų bendrovių darbo,
* Bilietas aplink pasaulį – galimybė tuo pačiu bilietu su viena bendrove keliauti aplink pasaulį.

## Istorija
Pirmasis oro linijų bendrovių aljansas buvo sukurtas XX a. 4-ajame dešimtmetyje, kuomet „Pan American-Grace“ bendrovė susitarė su savo antrine „Pan American World Airways“ kompanija dėl reguliarių skrydžių į Pietų Ameriką. Pirmasis didesnis aljansas įsikūrė 1989 m., kuomet bendradarbiauti pradėjo oro bendrovės „Northwest Airlines“ ir „KLM Royal Dutch Airlines“.

1997, 1999 ir 2000 m. paeiliui susikūrė trys šiuo metu didžiausi oro linijų bendrovių aljansai – „Star Alliance“, „Oneworld“ ir „SkyTeam“. Vėliau „Virgin Atlantic Airways“ bendrovės įkūrėjas bei vadovas Richard Branson paskelbė, kad planuoja sukurti savo valdomų „Virgin Group“ bendrovių aljansą.

## Šaltiniai
Bilietas aplink pasaulį

**Bilietas aplink pasaulį** () – speciali paslauga, kuri leidžia keleiviui lėktuvu geromis sąlygomis apkeliauti pasaulį. Šiuo metu dažniausiai tokią paslaugą teikia oro linijų aljansai (tokie kaip „Star Alliance“, „SkyTeam“ ar „Oneworld“). Tokio bilietų kainos būna įvairios, tačiau dažniausiai kainuoja nuo 3000 iki 5000 JAV dolerių ekonomine klase.

Bilietų aplink pasaulį kaina sudaroma atsižvelgiant į keliavimo klasę, aplankomų žemynų kiekį, atstumą ir kartais sezoną. Aljansų konkurencija dažnai suteikia keleiviams žemas tokių bilietų kainas. Beveik visada kelionės pradžia ir pabaiga būna toje pačioje šalyje, o sustojimų skaičius - nuo 5 iki 16. Kelionės maršrutas ir datos nebūtinai turi būti suplanuotos iš anksto, nes keleiviai turi teisę viską pasikeisti ir įsigyti kiekviename konkretaus aljanso oro linijų bendrovės biure.
Stuiveris

**Stuiveris** () – Nyderlandų moneta, naudota iki Napoleono karų. Jis buvo vertas 16 peningų (*penning*) ar 8 duitų (*duit*). 20 stuiverių buvo lygūs vienam guldenui*. 

1817 m. decimalizavus Nyderlandų pinigų sistemą, stuiverius pakeitė [[centas|centai]]. Nuo tada žodžiu *stuiveris* neoficialiai vadino 5 Nyderlandų centų monetą. Įvedus [[euras|eurą]] stuiveriais kartais vadina 5 [[eurocentas|eurocentų]] monetas, kurios yra praktiškai to paties dydžio ir formos.

Monetų pavadinimas *stiveris* yra angliškas  variantas.  

== [[Olandų Rytų Indijos bendrovė]]s stuiveriai ==
Nuo 1660 m. m. Olandų Rytų Indijos bendrovė ėmė kaldinti varinius stuiverius apyvartai Šri Lankoje. Pradžioje  abiejose monetų pusėse buvo pažymėtas tik nominalas, bet nuo 1783 m. ant monetų buvo Olandų Rytų Indijos bendrovės monograma ir data. Šias monetas kaldino [[Kolombas|Kolombe]], [[Džafna|Džafnoje]], [[Galė]]je (*Galle'') ir Trinkomalyje iki 1796 m., kai salą užėmė britai.


File:Siege of Breda 1 stuiver 77001249.jpg|1 stuiverio monetos pusfabrikatis
File:Coins 1, 2 and 6 stuivers, Netherlands.jpg|Septynių Jungtinių Nyderlandų Provincijų Respubliką. 1, 2 ir 6 stuiverius.
File:Stuiver Juliana.jpg|1980 m. stuiveris
File:Stuiver Munt.jpg|Kita 1980 m. stuiverio pusė


## Nuorodos
* Stuivers
Komutatorius (reikšmės)

**Komutatorius** ( 'keičiu, mainau')  – daugelyje kalbų vartojamas terminas. Šios sąvokos vartojimo sritys bei reikšmės:
* komutatorius – skirstiklis, įrenginys ar prietaisas perjungimui, paskirstymui daugelyje technikos sričių:
** komutatorius – elektronikoje (multipleksoriai);
** komutatorius – elektros varikliuose ir generatoriuose;
** komutatorius – kompiuterių tinkluose;
** komutatorius – telefonų tinkluose (automatinės telefonų stotys);
* matematikoje, fizikoje:
** komutatorius – aukštosios algebros grupių teorijoje, kvantinėje mechanikoje.

## Šaltiniai
2011 m. Copa América – atkrintamosios varžybos

**[[2011 m. Copa América]]** čempionato **atkrintamosios** varžybos.

## Ketvirtfinaliai

### Kolumbija – Peru

### Argentina – Urugvajus

### Brazilija – Paragvajus

### Čilė – Venesuela

## Pusfinaliai

### Peru – Urugvajus

### Paragvajus – Venesuela

{| width="100%"
|valign="top" width="50%"|

|valign="top"| 
|valign="top" width="50%"|

## Dėl 3 vietos
### Peru – Venesuela

## Finalas

## Išnašos
Žvainių kapinynas

**Žvainių kapinynas** (kultūros paminklo  sudėtinė dalis; senas kultūros paminklų sąrašo Nr. AV504) – kapinynas šiaurės rytinėje Kretingos rajono savivaldybės teritorijos dalyje, Žvainių kaime (Imbarės seniūnija), ties Salantų miesto riba, į šiaurę nuo Žvainių pilkapyno, kairiajame Salanto krante.

## Kapinynas
Įrengtas Salanto slėnyje stūksančios Gaidžio kalnu vadinamos moreninės kalvos šiaurinėje dalyje. Šiaurinė ir šiaurės rytinė dalis sunaikinta XX a. I pusėje kasant naujakurių statyboms žvyrą ir akmenis. Karjero vieta apsodinta eglėmis, joje stūkso XX a. 9 dešimtmetyje suvežti natūralūs ir akmenkalių supjaustyti akmenys. Vakarinėje dalyje stovi neogotikinė koplyčia. Pietinė dalis apsodinta ąžuolais. 

Į pietus yra pilkapynas ir apeiginis akmuo, nuo kurių kapinyną skiria akmenų pylimas.

1972 m. kapinynas paskelbtas vietinės reikšmės archeologijos paminklu, Nuo 1997 m. patenka į valstybės saugomo kultūros paminklo Žvainių pilkapių teritorijos šiaurinę dalį.

Teritorijos plotas – 0,7 ha.  

## Tyrimai
1982 m. žvalgė Mokslinė metodinė kultūros paminklų apsaugos taryba (tyrimų vadovas Romas Olišauskas), 1985 m. – Valdemaras Šimėnas (Lietuvos mokslų akademijos Istorijos institutas), 1992 m. – Lietuvos kultūros paveldo mokslinis centras (tyrimų vadovas Vilnius Morkūnas).

1985 m. aptiktas gludinto akmens įtveriamasis kirvelis (saugomas Lietuvos nacionaliniame muziejuje). Plačiau kapinynas netyrinėtas.

Kapinynas datuojamas I tūkstantmečiu.

## Šaltiniai

## Nuorodos
*
Krovinių oro linijų bendrovės

**Krovinių oro linijų bendrovės** – oro linijų bendrovių tipas, kurios specializuojasi transporto ir krovinių gabenimu lėktuvais. Šiuo metu stambiausios krovinių oro linijų bendrovės yra „FedEx Express“ ir
„UPS Airlines“. Kai kurios krovinių oro linijų bendrovės yra įprastų keleivinių oro linijų bendrovių padalinys.

Krovinių oro linijų bendrovės yra svarbi logistikos pramonės dalis. Lėktuvais visame pasaulyje gabenama daug transporto, prekių, medicinos, maisto ir įvairių pramonės rūšių produktų. 

Visame pasaulyje naudojami skirtingi lėktuvai krovinių gabenimui. Kai kurios įmonės pirmenybę teikia naujiems lėktuvams, o kai kurios pasikliauja laiko išbandyta technika. Pavyzdžiui, daugiau nei 60 metų turintis „Douglas DC-3“ lėktuvas vis dar naudojamas ne tik kroviniams, bet ir keleiviams vežti. Didžiausiu krovininiai lėktuvai yra Tarybų Sąjungoje gaminti „Antonov An-225“ ir „Antonov An-124“.

Krovinių oro linijų bendrovės, kaip ir keleivinių bendrovės, jungiasi į oro linijų aljansus, norėdamos sumažinti savo išlaidas bei pagerinti sąlygas klientams. Tokių aljansų pavyzdžiai yra „WOW Alliance“, „SkyTeam Cargo“ ir „ANA/UPS Alliance“.

## Didžiausios bendrovės
Krovinio tonų/kilometrui (milijonais):

## Šaltiniai
Žvainių akmuo

**Žvainių akmuo nulyginta plokštuma** (senas naujai išaiškinamų kultūros paminklų sąrašo Nr. IP2406A) – mitologinis akmuo šiaurės rytinėje Kretingos rajono savivaldybės teritorijos dalyje, Žvainių kaime (Imbarės seniūnija), ties Salantų miesto riba, Žvainių pilkapyne, kairiajame Salanto krante.

## Akmuo
Guli Salanto slėnyje stūksančios Gaidžio kalno kalvos pietrytiniame šlaite, valstybės saugomų Žvainių pilkapių teritorijos rytiniame pakraštyje. 

Akmuo rusvai pilkos spalvos, stambaus grūdėtumo, 1,35 m ilgio, 1,4 m pločio, 50–70 cm aukščio, pakrypęs pietų kryptimi. Viršutinė plokštuma nulyginta. 

1993–2005 m. buvo registruotas Lietuvos Respublikos naujai išaiškinamų istorijos ir kultūros paminklų sąraše. Patenka į valstybės saugomo kultūros paminklo Žvainių pilkapių teritoriją.

## Tyrimai
Aptiktas 1992 m. Lietuvos kultūros paveldo mokslinio centro žvalgomosios archeologinės ekspedicijos metu (tyrimų vadovas Vilnius Morkūnas). 

Manoma, kad galėjo būti naudojamas pagoniškų apeigų metu. Analogiškas Imbarės apeiginiam akmeniui. 

Datuojamas I tūkstantmečio II puse – II tūkstantmečio pradžia.

## Literatūra
*Vykintas Vaitkevičius. Mosėdžio ir Salantų apylinkių senosios šventvietės. – Liaudies kultūra – 1995, Nr. 3. – P. 14
*Vykintas Vaitkevičius. Senosios Lietuvos šventvietės. Žemaitija. – Vilnius, 1998. – P. 97-98 (Salantai)

## Šaltiniai
Imbarės III alka

**Imbarės žemutinės papėdės gyvenvietės alka** (saugotinas kultūros paveldo objektas) – alka šiaurės rytinėje Kretingos rajono savivaldybės teritorijos dalyje, Imbarėje (Imbarės seniūnija), 0,5 km į vakarus nuo kelio , kairiajame Salanto krante.

## Alkvietė
Įrengta Imbarės piliakalnio pietvakarinėje papėdėje, Salanto kairiajame ir jo intako Pilsupio dešiniajame krante esančioje pakilesnėje vietoje, žemutinės papėdės gyvenvietės rytiniame pakraštyje. Teritorija nelygiu paviršiumi, apaugusi daugiamete žole. Ties viduriu iš žemės kyšo užkasto apeiginio akmens kraštas. Aplinkoje matosi daugiau iš žemės kyšančių akmenų.

### Apeiginis akmuo
Guli užkastas, įverstas šonu į duobę. Virš žemės kyšo nedidelė, iki 40 cm pločio jo krašto dalis, nulyginta plokštuma atsukta į šiaurės rytus, link piliakalnio.  

Akmuo melsvai pilkos spalvos, vidutinio grūdėtumo, 1,2 m ilgio, 1,4 m pločio, iki 80 cm aukščio. Viršutinė plokštuma nulyginta. 

## Tyrimai
1984 m. alkvietę su akmeniu aptiko ir akmens aplinką tyrinėjo Vytautas Daugudis (Lietuvos mokslų akademijos Istorijos institutas). 1992 m. žvalgė Lietuvos kultūros paveldo mokslinis centras (tyrimų vadovas Vilnius Morkūnas), 1999 m. – Julius Kanarskas (Salantų regioninio parko direkcija).
 
Ištirtas 5,5 m² plotas. Nustatyta, kad akmuo gulėjo apverstas ir užkastas nulyginta plokštuma į apačią. Po juo ir šalia rasta nedidelių skaldytų akmenų, aptikta laužavietės pėdsakų.

Tyrimai liudija, kad šioje vietoje veikė pagonių alka. Įvedant krikščionybę ji buvusi sunaikinta, o apeiginis akmuo apverstas ir užkastas.

Alka datuojama I tūkstantmečio II puse – II tūkstantmečio pradžia.

## Literatūra
* Vytautas Daugudis. Imbarės archeologiniai paminklai ir jų tyrinėjimai. - Žemaičių praeitis. - Vilnius: Mokslas, 1990. - T. 1. - P. 64 
* Vytautas Daugudis. Imbarės archeologijos paminklai ir jų tyrinėjimai. - Kretinga 740. - Kretinga, 1993. - P. 16–18
* Vykintas Vaitkevičius. Senosios Lietuvos šventvietės: Žemaitija. - Vilnius: Diemedis, 1998. - P. 71–72

## Šaltiniai

* Vilnius Morkūnas. 1992 m. Kretingos rajono žvalgomosios archeologinės ekspedicijos ataskaita. - Kultūros paveldo centro paveldosaugos biblioteka. - F. 28, ap. 1, b. 14. - L. 15
Imbarės akmuo (Laumės kūlis)

**Imbarės akmuo**, vadinamas *Laumės kūliu* (valstybės saugoma kultūros vertybė: unikalus kodas – , senas registro kodas – M153) – mitologinis akmuo šiaurės rytinėje Kretingos rajono savivaldybės teritorijos dalyje, Imbarės kaime (Imbarės seniūnija), ties riba su Žvainiais, 0,27 km į vakarus nuo kelio Salantai – Imbarė, 0,75 km į rytus nuo Salanto ir Alkupio santakos, kairiuose jų krantuose.

## Akmuo
Akmuo stambus, pailgas šiaurės vakarų – pietryčių kryptimi, susmegęs žemėje, virš kurios kyšanti dalis 4,2 m ilgio, 3,2 m pločio, 1,4–1,5 m aukščio. Viršutinėje plokštumoje yra pėdą primenantis įdubimas, kurio ilgis 25 cm, plotis 8–10 cm, gylis 2–4 cm.

1994 m. įrašytas į Lietuvos Respublikos istorijos ir kultūros paminklų laikinąją apskaitą, 2000 m. registruotas kultūros vertybių registro mitologinių vietų sąraše (M153), 2005 m. pripažintas valstybės saugoma kultūros vertybe.

0,1 km į pietvakarius yra Imbarės alka, 0,34 km į pietryčius – rytus – Imbarės akmuo su dubenėliais, 0,65 km į pietryčius – Imbarės II akmuo su dubenėliais, 1,24 km į pietvakarius – Imbarės piliakalnis.

## Istorija
Vietos gyventojai akmenį vadina *Laumės akmeniu* ir pasakoja, kad ant jo laumės papjovė pavogtas žmonių avis. Kiti pasakoja, kad prie akmens laumės papjovusios vogtą veršį. Seniau akmeniu gąsdindavo vaikus, drausdami jiems prie jo eiti, kad laumė nepagriebtų.

Seniau šalia akmens telkšojo kūdra, netoli kurios gulėjo *Šventyklos vartais* vadintas kitas stambus akmuo, o arčiau Alkupio aukštumoje stūksojo akmuo su dubenėliais. Pasakojama, kad senovėje šioje vietoje buvusi pagonių šventykla.

1979 m. melioratoriai kūdrą nusausino, Šventyklos akmenį suskaldė, o Laumės akmenį aplinkui atkasė ir nesėkmingai bandė nutempti šalin, tačiau jis tik pasviro ant šono ir liko gulėti dirvoje.

1993 m. žvalgė Vykintas Vaitkevičius, 1999 m. – Julius Kanarskas.

## Literatūra
* Vykintas Vaitkevičius. Mosėdžio ir Salantų apylinkių senosios šventvietės. – Liaudies kultūra – 1995, Nr. 3. – P. 14

## Šaltiniai

## Nuorodos
* 
* Imbarės Laumės kūlis: Kretingos krašto enciklopedija
Leuvendalderis

**Leuvendalderis** ( 'liūto taleris'; ) – Nyderlanduose kaldinta sidabro moneta, naudota kaip prekybinė moneta.
## Raida
Pirmieji leuvendalderiai buvo nukaldinti 1575 m., kai Nyderlandai kovojo už nepriklausomybę. Netrukus leuvendalderius jau kaldino šešios iš septynių Nyderlandų provincijų bei kai kurie didieji miestai (Kampenas, Deventeris, Zvolė). Leuvendaldariai buvo kaldinami iš 27,7 g 750 prabos sidabro. Jie buvo lengvesni už tada apyvartoje buvusias didesnių nominalų monetas (dukatonus ir rijksdalderius). 

## Osmanų imperijoje

Prekybininkai buvo linkę mokėti už užsienio prekes būtent leuvendalderiais, jie tapo viena pagrindinių užsienio prekybos monetų. Leuvendalderius naudojo Viduriniuose Rytuose, panašias monetas kaldino kai kuriuose Vokietijos ir Italijos miestuose.

Su Osmanų imperija prekiaujantys Europos prekybininkai XVI–XVIII a. į Osmanų imperiją įveždavo sidabrines Europos monetas. Daugiausia tai buvo Venecijos, Ispanijos, Austrijos, Vokietijos, Lenkijos ir Nyderlandų monetos. XVII a. labai sustiprėjo olandų prekyba su osmanais, todėl padidėjo Nyderlandų monetų poreikis. XVII a. Nyderlandų leuvendalderiai išstūmė kitų šalių valiutą, naudotą Balkanuose, Moldovoje, vakarų ir centrinėje Anatolijoje, Sirijoje, Egipte ir šiaurės vakarų Afrikoje. Čia apyvartoje buvo labai daug leuvendalderių, kuriuos osmanai vadino *esedi qurush* ir *aslanli qurush*. Leuvandalderiai tuose kraštuose buvo tokie populiarūs, kad Levanto kompanija (britų įkurta 1581 m. prekybai su osmanais, panaikinta 1825 m.) 1666 m. algas savo darbuotojams irgi mokėjo leuvendalderiais.

Daugiau kaip šimtą metų šias monetas kaldino nekeisdami išvaizdos. Po 1713 m. leuvendalderius jau nebekaldino. XVIII a. juos išstūmė Marijos Teresės taleriai, imti kaldinti 1751 m.

## Nuorodos
* Leeuwendaalder or the „Lion thaler“
SkyTeam

**SkyTeam** – oro linijų aljansas, įkurtas 2000 m. birželio 22 d. Aljansas įsikūręs Amsterdamo Schipholo tarptautiniame oro uoste, Nyderlanduose. „SkyTeam“ įkūrė keturios oro linijų bendrovės – „Aeroméxico“, „Air France“, „Delta Air Lines“ ir „Korean Air“. Greitai aljansas tapo antru pagal dydį (keleivių skaičių ir narių kiekį) po „Star Alliance“ ir lenkianti trečioje vietoje esantį „Oneworld“ aljansą. Aljansui vadovauja olandas Leo M. van Wijk.

2011 m. aljansą sudarė 14 narių, kurių maršrutai dengė 169 šalis ir kurie aptarnavo 474 milijonus keleivių kasmet. „SkyTeam“ yra įkūręs ir atskirą krovinių linijų bendrovių aljansą „SkyTeam Cargo“, kuris yra didžiausias pasaulyje krovinių linijų aljansas. Šiam aljansui priklauso 9 narės, kurios priklauso ir „SkyTeam“.

2011 m. birželio 21 d. prie aljanso prisijungė „China Eastern Airlines“ oro bendrovė, kuri tapo naujausia aljanso nare. Dar penkios oro linijų bendrovės iš Argentinos, Taivano, Indonezijos, Libano ir Saudo Arabijos prisijungs 2011 m. pabaigoje – 2012 m.

2025 m. vasario 3 d. iš „SkyTeam“ aljanso pasitraukė Italijos bendrovė „ITA Airways“.

## Šaltiniai

## Nuorodos

* Oficiali svetainė
VistaJet

**VistaJet Holding SA** – užsakomųjų skrydžių bendrovė. Pagrindiniai įmonės klientai – itin turtingi asmenys, stambių įmonių steigėjai. Viena skrydžio valanda kainuoja 15 000 $ (2011 m. duomenimis). BRIC valstybės ir kitos sparčiai besivystančios rinkos įmonei atneša 75 % pajamų.

## Flotilė

„VistaJet“ įmonei priklauso didžiausia pasaulyje privačių lėktuvų flotilė už Pietų ir Šiaurės Amerikos ribų. „VistaJet“ privaties skrydžiams naudoja tik prabangius Bombardier bendrovės gaminamus lėktuvus. VistaJet naujai įsigytus orlaivius skrydžiams naudoja mažiau nei 2 metus.

**Vidutinio dydžio lėktuvai**
* Bombardier Learjet 40 XR
* Bombardier Learjet 60 XR
* Bombardier Challenger 300

**Ilgi lėktuvai**
* Bombardier Challenger 605
* Bombardier Challenger 850

**Itin ilgi lėktuvai**
* Bombardier Global Express XRS

## Nuorodos
* Bloomberg TV – VistaJet's Flohr Interview

## Išnašos
Oneworld

**Oneworld** – vienas iš trijų didžiausių pasaulyje oro linijų bendrovių aljansų. „Oneworld“ įkurtas 1999 m. vasario 1 d., o savo būstinę turi Vankuveryje (Kanada). Aljansą įkūrė oro linijų bendrovės „American Airlines“, „British Airways“, „Canadian Airlines“, „Cathay Pacific“ ir „Qantas“.

2011 m. aljansą sudarė 12 narių, kurių maršrutai vyko 146 šalyje. Pagal aptarnautų keleivių skaičių ir narių kiekį „Oneworld“ yra trečias po „Star Alliance“ ir „SkyTeam“.

2011–2012 m. prie šio aljanso planuoja prisijungti Indijos „Kingfisher Airlines“, Vokietijos „Air Berlin“ ir Malaizijos „Malaysia Airlines“ bendrovės.

## Nuorodos

* Oficiali svetainė
Masiela Lusha

**Masiela Lusha** (g. 1985 m. spalio 23 d. Tirana, Albanija) – amerikiečių aktorė. Labiausiai išgarsėjo atlikusi vaidmenį situacijų komedijoje „George Lopez“.

## Filmografija
* 2000: Father’s Love, Lisa
* 2001: Summoning, Grace
* 2001: Lizzie McGuire, Model
* 2002: George Lopez, Carmen Lopez (101 episodes)
* 2003: Clifford’s Puppy Days, Nina (46 episodes)
* 2004: Cherry Bomb, Kim
* 2005: Unscripted
* 2006: Law and Order: Criminal Intent, Mira
* 2007: Time of the Comet, Agnes
* 2008: Blood: The Last Vampire, Sharon
* 2009: Ballad of Broken Angels: Harmony, Harmony
* 2009: Lopez Tonight
* 2010: Kill Katie Malone, Ginger
* 2010: Of Silence, Annabelle
* 2010: Signed in Blood, Nina
* 2011: Under the Boardwalk: The Monopoly Story
* 2011: Tough Business, Grace
* 2011: Science of Cool

## Nuorodos

*
Kreiceris

**Kreiceris** () – sidabrinė moneta ir piniginis vienetas, naudotas pietinėse Vokietijos valstybėse ir Austrijoje.

## Ankstyvoji istorija
1559 m. pietinės Šventosios Romos imperijos valstybės nutarė priimti kreicerius, kur 60 kreicerių lygūs 1 guldenui. Tuo tarpu šiaurinės vokiečių valstybės atsisakė prisijungti ir vietoj kreicerių naudojo grašius (). Kreiceris buvo lygus maždaug 4,2 pfenigo. Vienas auksinis guldenas buvo vertas 60 kreicerių arba 252 pfenigų. Vėliau buvo priimtas pinigų santykis 240 pfenigų = 60 kreicerių = 1 guldenas.

## Konvencinio talerio įtaka
1754 m. priėmus konvencinį talerį atsirado du skirtingi kreiceriai:
* Vienas kreiceris, kartais vadinamas *konvenciniu kreiceriu* () buvo vertas 1/120 konvencinio talerio (o guldenas buvo vertas 1/2 konvencinio talerio). Ši sistema buvo priimta Austrijoje-Vengrijoje.
* Pietinės Vokietijos valstybės priėmė smulkesnį kreicerį *Kreuzer Landmünze*, prilygintą 1/144 konvencinio talerio. Čia guldenas buvo lygus 5/12 konvencinio talerio.

## Pietų Vokietija (1837–1873 m.)
Pietų Vokietijos pinigų sąjunga 1837 m. naudojo sistemą, kur 60 kreicerių = 1 guldenas, o 1¾ guldeno = 1 taleris. Kreiceris buvo prilygintas senajam *Kreuzer Landmünze*. Tokie kreiceriai buvo apyvartoje iki decimalizacijos, įvykusios suvienijus Vokietiją.

## Austrija–Vengrija (1857–1892 m.)
Austrijoje-Vengrijoje decimalizacija įvyko 1857 m., buvo priimta sistema, kur 100 kreicerių = 1 guldenas (kitaip dar Austrijos florinas, Vengrijos forintas). 1½ guldeno = 1 sąjunginis taleris (*Vereinsthaler*).

Šis kreiceris buvo vadinamas  (dabar ), , , .

## Nuorodos

* German and Austrian Kreutzer Coins
Drobūkščių apylinkė (Varniai)

**Drobūkščių apylinkė** – Lietuvos TSR administracinis-teritorinis vienetas šiaurės vakarų Lietuvoje.

## Istorija

Apylinkė įkurta užėjus sovietams XX a. 5-ajame dešimtmetyje. 1949 m. buvo Varnių valsčiuje, 1950 m. priskirta naujam Varnių rajonui. Panaikinta 1954 m. gegužės 25 d. prijungiant prie Barstėgų apylinkės.

## Šaltiniai
Norwegian Air Shuttle

**Norwegian Air Shuttle ASA**, **Norwegian** – antroji pagal dydį Skandinavijos oro linijų bendrovė.

2010 m. ji pervežė 13 mln. keleivių. 2011 m. birželio duomenimis Norwegian valdo 60 orlaivių; 17 Boeing 737–300 ir 43 Boeing 737–800. Oro linijų bendrovė turi bazes Oslo oro uoste (Gardermoen), Kopenhagoje, Stokholmo-Arlandos oro uoste, Helsinkio oro uoste, Bergene, Trondheime ir Stavangeryje. Atlieka vietinius reisus Skandinavijoje bei tarptautinius reisus iš pagrindinių Skandinavijos miestų.

## Nuorodos
* Oficiali svetainė
USB šakotuvas

**USB šakotuvas** arba **universaliosios jungties šakotuvas** () – tai prietaisas, išskaidantis vieną universalios USB jungties prievadą į keletą prievadų tokiu būdu, kad būtų galima pajungti prie pagrindinio sistemos kompiuterio daugiau įrenginių. USB šakotuvai paprastai būna įmontuoti įvairioje kompiuterinėje technikoje: kompiuteriuose, monitoriuose, klaviatūrose, spausdintuvuose. Jei įrenginys turi daug USB lizdų, tai dažniausiai jie būna apjungti vienu ar dviem šakotuvais, įmontuotais įrangos viduje.

## Konstrukcija
Šakotuvai gaminami įvairaus veikimo greičių tarp įrenginių. Jie taip pat būna įvairiausių dydžių ir formų: nuo panašių savo išvaizda į namų tinklo komutatoriaus dėžutę, prijungiamą ilgu kabeliu, iki kompaktiškų įtaisų, tiesiogiai jungiamų prie USB jungties. Atvirkštiniai šakotuvai (*inverse hubs*) įgalina vienu metu prijungti kelis kompiuterius. Jie gali būti valdomi rankiniu arba automatiniu būdu. Automatiniai mechanizmai atpažįsta norimą pajungti prie išorinio įtaiso kompiuterį ir atitinkamai persijungia. Šiuo atveju dviejų kompiuterių prijungti vienu metu nėra galimybės. Kai kurie jungčių modeliai gali kontroliuoti eilę išorės įtaisų atskirai. KVM šakotuvai (nuo ) taip pat valdo iš karto kelis kompiuterius, naudodami pakaitinius USB įtaisus.

USB jungtys įrenginiuose paprastai būna išėstytos gana kompaktiškai, arti viena kitos. Deja, tai sukelia problemų, norint įjungti, pvz., keletą USB atmintukų. Horizontalus lizdų išdėstymas linijoje technologiškai paprastesnis, bet gali apsunkinti visų jungčių išnaudojimą vienu metu. Šiuo požiūriu pažangesni išoriniai „žvaigžės“ ar „aštuonkojo“ formos prietaisai.

## Maitinimas
Įtampą šakotuvai gali gauti per kompiuterio USB sąsają, tačiau daugeliui jų paprastai reikia daugiau įtampos, nei gali gauti šiuo būdu. Prietaisai, naudojantys išorinius maitinimo šaltinius, gali pilnai aprūpinti įtampa (iki 500 mA ir daugiau) kiekvieną USB jungtį. Daugelis šakotuvų veikia maitinami ir per USB, ir per išorės įtampos šaltinį.

## Šaltiniai

## Nuorodos
* USB šakotuvai
Erozija (reikšmės)

Dažniausiai skiriami trys **erozijos** variantai:
* gruntų erozija – dirvožemio sluoksnio ir kitokio žemės paviršiaus irimas ir nunešimas (upių erozija, bangų erozija, vandens erozija, vėjo erozija);
* audinių erozija – odos ar gleivinės, danties paviršiaus irimas ir plonėjimas, paprastai dėl mechaninio ar rūgščių poveikio ar uždegimo (pvz., odos erozija, gimdos kaklelio erozija, stemplės apatinės dalies erozija ir pan.);
* gaminių paviršių erozija – gaminio metalinio, plastikinio, dažais dengto ar kitokio paviršiaus irimas ir plonėjimas dėl mechaninio ardymo, kuris neretai prasideda korozija (metaliniai paviršiai) ar kitokiais cheminiais virsmais (pvz., dažų dangų kreidėjimas).

Žodis *erozija* vartojamas ir perkeltine prasme aprašant dalykus, kurie anksčiau buvo aiškūs, aiškiai suvokiamomis ribomis, o dabar dėl tam tikrų priežasčių ima prarasti šias aiškias ribas, darosi sunkiai atskiriami nuo gretimų dalykų.
Kalvelių apylinkė

**Kalvelių apylinkė** sovietmečiu buvo:

* Naujosios Vilnios rajone;
* Veisiejų rajone;
* Vilniaus rajone.
Kreivalūpis

**Kreivalūpis** () – vienas iš 56 Artūro Konano Doilio apsakymų apie žymųjį seklį Šerloką Holmsą. Knygoje „Šerloko Holmso nuotykiai“ tai šeštoji iš dvylikos istorijų. Pirmą kartą publikuota 1891 m. gruodžio mėnesį žurnale „Strand Magazine“. Pats autorius 1927 m. apsakymą „Kreivalūpis“ įvertino kaip šešioliktą geriausiai savo paties vertinamų kūrinių sąraše..

## Siužetas

Po sunkios darbo dienos daktaras Vatsonas ilsėjosi namuose, kai kažkas paskambino į duris. Duris pravėrusi daktaro žmona atpažino seną draugę. Ši verkdama papasakojo, kad jos vyras Aiza Vitnis vėl kelias dienas „užkritęs“ opijaus rūkykloje, ir ji niekaip negali parsivesti jo namo. Vatsonas kebu išvyksta ieškoti žmogaus draugės vyro ir landynėje netikėtai susitinka užsimaskavusį bičiulį Šerloką Holmsą. Šis papasakoja apie jau kelias dienas tiriamą bylą.

Toji byla – mįslinga pono Sent Klero dingimo istorija. Jo žmona teigė prieš kelias dienas netikėtai antrame opijaus landynės aukšte išvydusi savo vyrą, kuris lyg ir pamojo jai, bet paskui staigiai dingo iš lango. Anksčiau jis ten niekados nesilankydavęs. Namo savininkas neįsileido susikrimtusios ponios Sent Kler į antrąjį aukštą, tačiau, pasikvietusi policininkus, ji pateko vidun. Čia buvo tik apsvaigęs senukas, gatvėje žinomas kaip prekeivis degtukais – valkata Hju Bunas, o kambario kampe mėtėsi kažkieno marškiniai. Ponią Sent Kler sudomino ant stalo stovinti dėžutė. Tai pasirodė besąs kaladėlių rinkinys, kokį ryte vaikams žadėjo parvežti jos vyras. Įdėmiau apieškojus landynę, prie vieno lango, žvelgiančio į Temzės potvynių metu užliejamą kanalą, pastebėta kraujo. Sulaukus atoslūgio, kanale po langu surastas pono Sent Klero švarkas, prikimštas smulkių monetų. Už galimą nužudymą suimamas kambaryje rastas valkata Hju Bunas.

Tirdamas bylą, Šerlokas Holmsas jau kelios dienos šmirinėjo toje landynėje, tikėdamasis ką nors išgirsti apie pradingėlį. Tą vakarą Nevilio Sent Klero žmona vėl nuviliama – jos vyras vis dar nerastas, ir sekliui nieko nepavyko sužinoti. Tačiau seklį nustebina žinia, jog ponia Sent Kler tądien iš savo vyro gavo laišką, esą iškilo nenumatytų problemų, bei žiedą. Šią naują mįslę Holmsas narplioja, per naktį rūkydamas pypkę.

Iš ankstaus ryto jis pažadina Vatsoną, arklininką, pasiima muilo ir išvažiuoja į miestą, tiksliau sakant, į miesto kalėjimą, kur ir randa kelias dienas ieškomą pradingėlį. Paaiškėja, kad valkata Hju Bunas yra tas pats ponas Sent Kleras, kuris visai neblogai pragyvena elgetaudamas. Holmsas susitaria su Neviliu, kad šis nebekrėstų tokių pokštų, antraip jo žmonai bus atskleistas slaptasis Sent Klero gyvenimas. Šis pasižada taip daugiau nebesielgti.

## Išnašos
Raudonplaukių lyga

**Raudonplaukių lyga** () – vienas iš 56 Artūro Konano Doilio apsakymų apie žymųjį seklį Šerloką Holmsą. Pirmą kartą publikuotas 1891 m. rugpjūčio mėnesį žurnale „Strand Magazine“. Pats autorius 1927 m. apsakymą „Raudonplaukių lyga“ įvertino kaip antrą geriausiai savo paties vertinamų kūrinių sąraše.

## Siužetas

1890 m. rudenį daktaras Vatsonas užsuka pas savo draugą Šerloką Holmsą ir sutinka raudonplaukį raudonskruostį vyrą, pasakojantį keistą nutikimą. Vatsonas pakviečiamas pasiklausyti bei padėti išaiškinti šią keistą istoriją. Klientas, ponas Džeibezas Vilsonas, turi nedidelį lombardą Koubergo aikštėje. Pasakojimą jis pradeda nuo to, kad prieš 8 savaites jo padėjėjas parodė laikraščio skelbimą apie išskirtinai raudonplaukiams siūlomą darbą, už kurį mokamas geras atlyginimas. Padėjėjas Vincentas Spoldingas įkalba Vilsoną nueiti į atranką. Atranka buvo milžiniška, bet iš visų kandidatų išrenkamas ponas Vilsonas. Darbo sąlygos: 4 valandos darbo iš ryto, užduotis – perrašyti Didžiosios Britanijos enciklopediją, draudžiama neateiti į darbą ar išeiti anksčiau sutarto darbo laiko. Darbas truko 8 savaites, o paskui ant kontoros durų pasirodė skelbimas, kad 1890 m. spalio 9 d. raudonplaukių lyga paleidžiama. Klientas prašo seklio išsiaiškinti, kur dingo jo darbdavys.

Šerlokui Holmsui iš karto užkliuvo, jog šią darbo vietą pasiūlė lombardininko padėjėjas, pasisiūlęs dirbti pigiau nei įprasta mokėti už tokį darbą. Dar didesnį susidomėjimą sekliui sukėlė žinia, kad šis esąs aistringas fotografas ir dienų dienas užsidaręs rūsyje ryškina nuotraukas. Holmsas su Vatsonu keliauja į Vilsono lombardą, trumpai pabendrauja su padėjėju, apsižvalgo aplinkinėse gatvėse. Vatsonui pasako, kad šis dešimtą valandą vakaro ateitų į Beikerio gatvę, ginkluotas savo karišku pistoletu. Holmsas jo laukia su dviem vyriškiais. Visa ketveriukė patraukia į vieno banko rūsį, kur saugomas auksas, kažkada pasiskolintas iš Prancūzijos banko.

Gudriai paspęstais spąstais sugaunami abu plėšikai, jiems nė nespėjus ko nors daugiau padaryti. Seklys nustebusiems operacijos dalyviams atskleidžia, kaip išaiškino „Raudonplaukių lygos“ aferą bei kaip nustatė ketinamo įvykdyti nusikaltimo laiką.

## Lietuviški leidimai

Istorija įeina į šiuos Šerloko Holmso raštų tomus:

* Rinktiniai raštai / Artūras Konanas Doilis. – Vilnius: Mintis. – T. 1. – 1993.
* Geriausios Šerloko Holmso ir daktaro Džono H. Vatsono istorijos. II tomas (2010), Obuolys

## Išnašos
Lėktuvų apipavidalinimas

**Lėktuvų apipavidalinimas** – spalvinimo schema, kuria dažomi lėktuvai; dažniausiai fiuzeliažas, sparnai, uodega ir varikliai. Dažniausiai lėktuvai spalvinami pagal bendrovės spalvas, vardą ar logotipą. Tam tikromis progomis, pavyzdžiui, didelio sporto renginio metu, lėktuvai spalvinami tų renginių spalvomis ir logotipais. Lėktuvai dažomi ir esant tam tikroms sukaktims (metinėms, jubiliejams ir pan.). 

Karinės paskirties lėktuvai dažniausiai dažomi slėpiamosiomis spalvomis (kamufliažu). Prezidentų, vyriausybės narių ir kitų aukštų pareigūnų lėktuvai dažniausiai būna dažomi tos valstybės vėliavos spalvomis ir oficialiu pareigūno ženklu.

Didžiausio keleivinio orlaivio Airbus A380 nudažymui „British Airways“ spalvomis 24 dažytojai užtruko dvi savaites ir sunaudojo 2300 litrų dažų.

## Šaltiniai
Sokulkos Šv. Aleksandro Nevskio cerkvė

**Sokulkos Šv. Aleksandro Nevskio cerkvė** () – cerkvė, esanti Sokulkos mieste. Cerkvė pastatyta 1850–1853 metais. 1869 m. prie cerkvės pastatyta varpinė. 1879 m. cerkvė sudegė, bet po kelerių metų buvo atstatyta. Cerkvės viduje yra 1905 m. sukurtų ikonostasų. Cerkvėje yra didelis kupolas ir keturios navos. Cerkvė priklauso Sokulkos Šv. Aleksandro Nevskio parapijai. 1987 m. gruodžio 9 d. cerkvė įtraukta į Palenkės vaivadijos saugomų istorijos paminklų sąrašą.


Vaizdas:Sokółka cerkiew.jpg
Vaizdas:Cerkiew w Sokółce 14.07.2009 p.jpg
Vaizdas:Sokółka - cerkiew św. Aleksandra Newskiego.jpg


## Nuorodos

* Palenkės vaivadijos saugomų istorijos paminklų sąrašas (lenk.).
Centas (pinigai)

**Centas** – smulkus piniginis vienetas, 1/100 didesnio piniginio vieneto dalis, naudojama daugelio šalių piniginėse sistemose. Žymimas raide *c*, arba *¢*. Pavadinimas kilęs iš  'šimtas'.

## Dabar naudojami centai
Šiuo metu centai yra šių pasaulio valiutų smulkios monetos:
* Arubos florinas
* Australijos doleris
* Barbadoso doleris
* Bahamų doleris
* Belizo doleris
* Bermudos doleris
* Kanados doleris
* Kaimanų salų doleris
* Rytų Karibų doleris
* Eritrėjos nakfa
* Euras
* Fidžio doleris
* Gajanos doleris
* Honkongo doleris
* Jamaikos doleris
* Kenijos šilingas
* Liberijos doleris
* Mauricijaus rupija
* Namibijos doleris
* Naujosios Zelandijos doleris
* Seišelių rupija
* Siera Leonės leonė
* Singapūro doleris
* Pietų Afrikos randas
* Šri Lankos rupija
* Surinamo doleris
* Svazilando lilangenis
* Naujasis Taivano doleris
* Tanzanijos šilingas
* Trinidado ir Tobago doleris
* Ugandos šilingas
* JAV doleris
* Zimbabvės doleris

## Istoriškai naudoti centai
Istoriškai centus naudojo šios pasaulio valiutos:
* Estijos krona
* Nyderlandų guldenas
* Maltos lira
* Kipro svaras
* Lietuvos litas

## Nuorodos
Tos pačios kilmės žodžiai yra:
* Senas
* Centimas (santimas)
* Centavas (sentavas)
* Centesimas (sentesimas)
* Stotinka
Šadžiūnų apylinkė

**Šadžiūnų apylinkė** – Lietuvos TSR administracinis-teritorinis vienetas pietų Lietuvoje.

## Istorija

Apylinkė įkurta užėjus sovietams XX a. 5-ajame dešimtmetyje. 1949 m. buvo Veisiejų valsčiuje, 1950 m. priskirta naujam Veisiejų rajonui. Panaikinta 1954 m. gegužės 25 d. prijungiant prie Saltoniškės apylinkės ir Smarliūnų apylinkės.

## Šaltiniai